  Туспуктэм: Руслан Нуриахметов Майя Бывальцева 2023-тӥ арын 1-тӥ толшорысен Россиын вож нуныослэсь тазалыксэс эскерон программаез паськытатӥзы. Табере Удмуртиын вож нуныослэсь вирзэс басьтозы но выжыысь выжые паласькись 36 висёнъёслы эскерозы, азьвыл вить висёнъёслы чаклало вал. Со сярысь элькунысь тазалыкез утёнъя министерстволэн пресс-службаез ивортӥз. Эскеронъёс понна анай-атайёс дун уз тыре, коньдон бюджетысь висъяське. Азьвыл сыӵе анализъёсты федерал клиникаосын дунын гинэ лэсьтыны луэ вал. « Выжыысь выжые паласькись секыт висёнъёсын пиналъёс вылтӥз учкыса таза вордско кадь, но эмъятэк нырысетӥ араз ик кулыны яке сӧсыр кыльыны быгато. Вазьгес эскерон висёнъёсты вордскемзы бере ик шараяны но эмъянэз но реабилитациез ӝегатскытэк, висён кыре потэмлэсь азьвыл, кутскыны луонлык сётоз. Макем вазь эмъяны кутскод, кылсярысь, быгытъёс чонектонэз, сокем бадӟым луонлыкъёс нылпи ӧжытак яке быдэсак бурмоз шуыса » Наталья Соколова, Удмуртиысь тазалыкез утёнъя министрлэн воштӥсез Выжыысь выжые паласькись висёнъёслы анализэз нылпи ваён юртын нунылэн нырысетӥ 24-48 часъёсаз басьто, дырызлэсь вазь вордскемъёслэсь – сизьыметӥ нуналаз. Тестъёсты Нырысетӥ элькун эмъюртэ но Москвае В. И. Кулаков нимо центре келяло. Эскеронъёслы йылпумъянъёс пиналлэн улон интыезъя эмъюртэ вуо. Тодэ вайытом, 2023-тӥ арлэн нырысетӥ 8 нуналъёсыз ӵооже Удмуртиын 244 пиналъёс вордскизы. Тегъёс: Тазалык тазалыкезутён нылпиос Удмуртия  